  Майя Бывальцева Шарканысь куасэн бызьылӥсьёсты дасянъя центр Максим Вылегжанинлэсь нимзэ нуллоз. Куасэн бызьылонъя дуннелэн чемпионатысьтыз бертӥсь Максим Вылегжанинэз Ижкарысь аэропортын пумитан дыръя со сярысь вераз Удмуртиысь кивалтэтлэн тӧроезлэн нырысетӥ воштӥсез Александр Свинин. Выль объектэз 2019-тӥ арын куинетӥ кварталын усьтыны чаклало. Норвегиысь Ослоын ортчем дуннелэн чемпионатэз улосчимы понна берпуметӥ калыккуспо ӵошатскон луиз. 50 иськемъем марафонын Вылегжанин азвесь медаль утӥз. Ижкарысь аэропортын сое висисьёс но журналистъёс пумитазы. Сыӵе шуныт пумитамзылы туж шумпотӥсько. Мон вань улонме куасэн бызьылонэн выри, карьераме азинтӥ, Удмуртилэсь данзэ ути. <…> Карьераме йылпумъян пумысен нокыӵе жалян, кыӵе ке валантэм тулкымъяськонъёс ӧвӧл. Дыр вуиз. Мон басьтӥ, мае потэ вал. Малпасько, ӧрез воштыны дыр вуиз. Дуннелэн чемпионатаз умойгес возьматӥськеме, отысь (зарни – ред.) медален берытскеме потэ вал, но ӧз пӧрмы. Карьераме мукет сямен йылпумъяно луиз Максим Вылегжанин, дуннелэн чемпионэз, Олимпи шудонъёслэн куинь полэс вице-чемпионэзМаксим Вылегжанин матысь дырлы чакланъёсыз сярысь вераз. Со шутэтскыны но 24-тӥ южтолэзе Галина Кулакова нимо марафонэ куно сямен пыриськыны малпа. Калыккуспо карьеразэ йылпумъяз ке но, спортсмен куасэн бызьылонъя Россилэн чемпионатаз пыриськоз, со 29-тӥ южтолэзьысен 7-тӥ оштолэзёзь Архангельск улосвылын ортчоз. Собере Удмуртиысь куасэн бызьылонъя федерациын ужалоз.  Тегъёс: Спорт Шаркан МаксимВылегжанин Удмуртия куасэнбызьылон куас  